Dr. Urška Repinc, OŠ dr. Janeza Mencingerja Bohinjska Bistrica

Nadaljevanje mednarodnega EU projekta Erasmus +

V letošnjem šolskem letu nadaljujemo z dejavnostmi programa Erasmus +, ki so se pričele v preteklem šolskem letu in trajajo dve leti.

Bistvo projekta je preučevanje možnosti za večjo motivacijo za učenje naravoslovnih predmetov in posledično povečanje t. i. naravoslovne pismenosti. V projektu sodelujejo strokovni delavci šestih sodelujočih dežel. Na vseh vključenih šolah pripravljamo vzorčne učne ure v sklopu enega od naravoslovnih predmetov, ki jih hospitrajo zainteresirani drugi učitelji. Učne ure tudi posnamejo in posnetke kasneje skupno pregledajo, kar služi za strokovno razpravo in nadaljnje usmeritve in nove ideje. V obeh letih se zvrstijo projektna srečanja v vseh deželah.

V novembru je bilo na vrsti srečanje v mestu Hajdúböszörmény na Madžarskem. Hajdu v imenu mesta spominja na hajduke, leži pa v bližini drugega največjega mesta na Madžarskem, to je Debrecena. Medsebojno hospitiranje med drugim pomeni enega od virov, kako uvesti izboljšave in novosti v pouk in običajno dodatno motivacijo za nadaljnje ustvarjalno delo. Pomeni učenje drug od drugega in prispeva k samozavesti, da se tudi drugi od nas česa naučijo. Šola, ki smo jo obiskali, je podobne velikosti kot naša, morda je tudi to razlog, da je bilo vzdušje na šoli precej domače. Tamkajšnji učitelji in strokovnjaki s področja izobraževanja so prikazali tudi nekaj konkretnih novosti praktične rabe elektronskih tehnologij, videli smo tudi enega največjih hlevov v Evropi in obrat v bližini, ki kravje iztrebke pretvarja v energijo po moderni ameriški tehnologiji.

Namen projekta je prispevati k metodiki oziroma didaktiki poučevanja, zato z ugotovitvami in spoznanji poskušamo seznanjati tudi širšo strokovno javnost. Tako sva s kolegico Nežko Košnik, s katero sva se srečanja na Madžarskem udeležili, predstavili prispevek o tem delu na mednarodni konferenci z naslovom Alternativne metode poučevanja v Ljubljani.

Projektno delo doma pa se nadaljuje; med drugim s pripravo vsega potrebnega za mednarodno srečanje strokovnih delavcev pri nas v Bohinju, ki bo potekalo v mesecu februarju 2016.